UKMERGĖS RAJONO SAVIVALDYBĖS

TARYBA

SPRENDIMAS

DĖL MOKINIŲ NEMOKAMO MAITINIMO UKMERGĖS RAJONO SAVIVALDYBĖS UGDYMO ĮSTAIGOSE TVARKOS APRAŠO PAKEITIMO IR PAPILDYMO

2014 m. sausio 30 d. Nr. 7-16

Ukmergė

Vadovaudamasi Lietuvos Respublikos socialinės paramos mokiniams įstatymo (Žin., 2013, Nr. 140-7090) 1, 2, 4, 6, 7, 10 ir 14 straipsnių pakeitimo įstatymu, Ukmergės rajono savivaldybės taryba n u s p r e n d ž i a:

1. Pakeisti Ukmergės rajono savivaldybės tarybos 2010 m. sausio 28 d. sprendimą Nr. 7-5 „Dėl mokinių nemokamo maitinimo Ukmergės rajono savivaldybės ugdymo įstaigose tvarkos aprašo patvirtinimo“:

1.1. Pakeisti 1.2 punktą ir jį išdėstyti taip:

„1.2. Šis tvarkos aprašas taikomas mokiniams, kurie mokosi bendrojo ugdymo mokyklose, profesinio mokymo įstaigose, ikimokyklinio ugdymo mokyklose ar pas kitą švietimo teikėją (išskyrus laisvąjį mokytoją) (toliau – mokykla) pagal bendrojo ugdymo programas, įregistruotas Studijų, mokymo programų ir kvalifikacijų registre, ar priešmokyklinio ugdymo programą.“

1.2. Pakeisti 1.3 punktą ir jį išdėstyti taip:

„1.3. Šis tvarkos aprašas netaikomas mokiniams, kurie mokosi pagal suaugusiųjų ugdymo programas, ir mokiniams, kurie mokosi ir pagal bendrojo ugdymo, ir pagal profesinio mokymo programas.“

1.3. Pakeisti 2.2 punktą ir jį išdėstyti taip:

„2.2. Pareiškėjas – vienas iš mokinio tėvų ar kitų bendrai gyvenančių pilnamečių asmenų, globėjų (rūpintojų), pilnametis mokinys ar nepilnametis mokinys, kuris yra susituokęs arba emancipuotas.“

1.4. Pakeisti 4.2.3 punktą ir jį išdėstyti taip:

„4.2.3. Išlaidoms nemokamam maitinimui administruoti per kalendorinius metus panaudojama ne didesnė lėšų suma, negu 4 procentai nuo panaudotų lėšų išlaidoms produktams (įskaitant prekių pirkimo pridėtinės vertės mokestį) finansuoti.“

1.5. Pakeisti 6.6 punktą ir jį išdėstyti taip:

„6.6. Jeigu bendrai gyvenantys asmenys ar vienas gyvenantis asmuo gauna socialinę paramą pagal Piniginės socialinės paramos nepasiturintiems gyventojams įstatymą, bendrai gyvenančių asmenų ar vieno gyvenančio asmens pajamos socialinei paramai mokiniams gauti apskaičiuojamos pagal pajamas, kurios paskutinį kartą buvo nurodytos skiriant piniginę socialinę paramą, įskaitant paskirtos socialinės pašalpos dydį, išskyrus papildomai paskirtos socialinės pašalpos dydį, ir neįskaitant būsto šildymo išlaidų, geriamo vandens išlaidų ir karšto vandens išlaidų kompensacijų dydžio.“

1.6. Papildyti 6.15 punktu ir jį išdėstyti taip:

„6.15. Skaičiuojant bendrai gyvenančių asmenų pajamas, neįskaitomos jų globojamų ar rūpinamų mokinių pajamos. Mokiniai, kuriems įstatymų tvarka yra nustatyta globa ar rūpyba, į bendrai gyvenančių asmenų, kurie paskirti globėjais ar rūpintojais, sudėtį neįskaitomi. Kai mokinio laikinoji globa ar rūpyba nustatyta tėvų prašymu dėl laikino išvykimo iš Lietuvos Respublikos, globojamiems ar rūpinamiems mokiniams nemokamas maitinimas skiriamas įvertinus mokinio, jo tėvų ir kitų bendrai gyvenančių asmenų pajamas.“

2. Pakeisti Ukmergės rajono savivaldybės tarybos 2012 m. gegužės 17 d. sprendimo Nr. 7-130 „Dėl mokinių nemokamo maitinimo Ukmergės rajono savivaldybės ugdymo įstaigose tvarkos aprašo dalinio pakeitimo ir papildymo“ 7.2 punktą ir jį išdėstyti taip:

„7.2. Nemokamam mokinių maitinimui skirtiems produktams įsigyti (įskaitant prekių pirkimo pridėtinės vertės mokestį) skiriama:

7.2.1. Nuo 3,6 iki 4,0 procento bazinės socialinės išmokos (toliau BSI) suma pietums;

7.2.2. nuo 1,3 iki 2,2 procento BSI dydžio suma pusryčiams;

7.2.3. nuo 7 iki 7,7 procento BSI dydžio suma maitinimui (pusryčiams, pietums, pavakariams) mokyklose organizuojamose dieninėse vasaros poilsio stovyklose;

7.2.4. tikslios nemokamo maitinimo dienos produktų kainos (įskaitant produktų pirkimo pridėtinės vertės mokestį) patvirtinamos atskiru Savivaldybės tarybos sprendimu.“

3. Sprendimas įsigalioja nuo 2014 m. vasario 1 dienos.

Savivaldybės meras	Vydas Paknys